钦定古今图书集成/明伦汇编/官常典/第725卷 > 薛庆
## 钦定古今图书集成/明伦汇编/官常典/第725卷 > 薛庆

按《宋史忠义传》：“庆起群盗，据高邮，兵数万人，多骁隽
敢斗，能以少击众，附者日多。张浚闻庆无所系属，欲
归麾下，亲往招之，庆感服，因使守高邮。寻迁拱卫大
夫、福州观察使，承州天长保宁镇抚使。金人还自浙，
屯天长、六合间，庆率众劫之，得牛数百，悉贱估分𢌿
民之力田者。金人欲自运河引舟北归，而赵立在楚”，
庆在承，扼其冲，不得进。金左监军昌来见兀术，欲会
兵攻楚州，真扬镇抚郭仲威闻之，约庆俱往迎敌。庆
至扬州，仲威殊无行意，置酒高会，庆怒曰：“此岂纵酒
时邪？我为先锋，汝当继后。”上马疾驰去。平旦，出扬州
西门，从骑不满百，转战十馀里，亡骑三人，仲威迄不
至，庆与其下奔扬州，仲威闭门拒之，庆仓皇坠马，为
金追骑所获。马识旧路，还军中见之，曰：“马还，太尉其
死乎！”金人杀庆，承州陷。讣闻，赠保宁军承宣使，官其
家十人，封其妻硕人。